Noile educaţii în şcoală
Bîliş Augusta Daniela – Şcoala cu clasele I-IV Pădureni, comuna Mărgineni, judeţul Bacău
,,Educaţia are dificila misiune de a transmite o cultură acumulată de secole, dar şi o pregătire pentru un viitor în bună măsură imprevizibil”.
 Jacques Delors
Indiferent de epocă, acceleraţia progresului a creat un mediu nou de viaţă, a produs schimbări radicale în toate aspectele vieţii oamenilor: în domeniul profesional, în cel demografic, în configuraţia geopolitică a lumii, schimbarea stilului de viaţă . În lumea întreagă, datorită numeroaselor realizări, există un sentiment crescând de nesiguranşă şi nelinişte, observând cum sub privirea noastră în ,,dosarul naturii umane” există mai multă schimbare decât putem digera.

În epoca noastră, s-au identificat o serie de probleme concrete, deschise oamenilor, probleme complexe în a căror rezolvare este invitat şi sistemul educativ, căruia îi revine un rol important: acela de a forma cetăţeanul de mâine, o lume mai bună şi mai paşnică. Astfel de probleme cum ar fi: apărarea păcii, salvarea mediului înconjurător, respectarea drepturilor şi libertăţilor fundamentale, sunt imperativ problemele lumii contemporane. Este menirea noastră, a tuturor ,,oamenilor de la catedră”, de a pregăti tânăra generaţie şi societăţile în situaţii de criză, fără a uita nici o clipă că avem un trecut ce a generat o uriaşă moştenire culturală, pe care avem obligaţia morală de a o transmite şi urmaşilor. Ca finalitate a educaţiei, idealul educaţional exprimă cerinţele şi aspiraţiile unei societăţi într-o anumită etapă istorică, sub forma unui model dezirabil de personalitate umană (M. Ionescu, 2001).
Se cunosc astăzi peste12 noi educaţii, care în ordinea apariţiei lor ar putea fi: Educaţia relativă la mediu (educaţia ecologică), Educaţia în materie de populaţie (educaţia demografică), Educaţia nutriţională, Educaţia pentru noua tehnologie şi progres, Educaţia faţă de mass-media, Educaţia pentru pace şi cooperare, Educaţia pentru democraţie şi drepturile omului, Educaţia sanitară modernă, Educaţia economică şi casnică modernă, Educaţia pentru timpul liber, Educaţia pentru o nouă ordine internaţională, Educaţia cu vocaţie internaţională.

,,Noile educaţii" reprezintă, într-un fel, o continure a curentului pedagogic afirmat la începutul secolului XX, sub numele de ,,Educaţia nouă". Educaţia nouă era centrată îndeosebi asupra înnoirii raportului metodologic educator – educat. Acestea  sunt centrate, mai ales, asupra unor obiective şi mesaje noi, care determină conţinuturile si strategiile educaţiei în condiţiile lumii contemporane.
Noile educaţii nu trebuie privite numai ca surse de reînnoire şi reconstrucţie a unor conţinuturi care derivă din dimensiunile tradiţionale ale educaţiei. Ca modalităţi practice de realizare a acestora, se disting mai multe posibilităţi de acţiune:
-introducerea de noi discipline centrate pe un anumit tip de aducaţie (M.Ionescu, 2001);

-crearea unor module educaţionale specifice, respectiv a unor capitole speciale, în cadrul disciplinelor tradiţionale (M. Ionescu, 2001);

-infuzarea disciplinelor clasice cu mesaje educaţionale înglobând conţinuturi informaţionale specifice noilor educaţii (G. Văideanu, 1988);
-acordarea prioritară a formării unor aptitudini pedagogice complexe, pe parcursul formării iniţiale şi continuie a cadrelor didactice (V. Marcu, 2001).

Sintagma ,,noile educaţii” nu înseamnă numai noi conţinuturi, ci adesea înseamnă şi conţinuturi complet diferite de cele cuprinse în disciplinele clasice. O parte din ele şi-ar putea găsi locul în cuprinsul actualelor discipline, în timp ce altele reprezintă probleme complexe ce şi-ar putea găsi rezolvarea educativă într-un context inter sau meta-disciplinar. Noile educaţii sunt adaptabile la nivelul fiecărei dimensiuni a educaţiei, în funcţie de particularităţile acestora dar şi de ciclurile vieţii şi de condiţiile sociale specifice fiecărui sistem educaţional.        Metodologia valorificării noilor educaţii vizează toate dimensiunile (intelectuală, morală, tehnologică, estetică, fizică) şi formele educaţiei (formală, nonformală, informală). Implementarea noilor educaţii presupune elaborarea şi aplicarea unor strategii pedagogice şi sociale speciale. Acestea vizează:

- pătrunderea noilor educaţii în programele şcolare sub forma unor recomandări sau module de studiu independente, difuzate şi prin sistemele de comunicare moderne: televiziune, radio.

- implicarea noilor educaţii în programele educaţionale ca alternative proiectate în diferite formule pedagogice: module de instruire complementară (formală, nonformală), ghiduri, îndrumări metodologice, lucrări fundamentale centrate asupra problemelor mari ale lumii (dezvoltarea economică, tehnologia societăţii informatizate, educare permanentă, democratizarea şcolii etc.).

- regândirea sistemelor de selectare şi de organizare a informaţiei în cadrul unui curriculum care fie ,,introduce module specifice” pentru noile educaţii- integrate ca discipline distincte în planul de învăţământ, fie introduce conţinuturile fiecărei noi educaţii în sfera mai multor discipline, printr-o ,,abordare infuzională” (G. Văideanu).
Evoluţia "noilor educaţii" marchează şi procesul de valorificare metodologică a acestora la nivelul celor cinci dimensiuni ale activităţii de formare-dezvoltare a personalităţii. Putem vorbi astfel de un demers intelectual al "noilor educaţii"; un demers moral al "noilor educaţii"; un demers tehnologic al "noilor educaţii"; un demers estetic al noilor educaţii; un demers fizic - sanitar şi sportiv - al "noilor educaţii".
Raporturile metodologice deschise între dimensiunile educaţiei şi "noile educaţii" angajează următoarele patru demersuri pedagogice instituţionalizate, deja, la nivelul sistemelor moderne de învăţământ:
A) Demersul "infuzional" angajează "noile educaţii" în aria unor discipline şcolare diferite dar şi a unor dimensiuni ale educaţiei diferite. De exemplu, problemele educaţiei ecologice sunt abordate simultan la biologie,chimie, fizică, geografie, dar şi la nivelul educaţiei intelectuale-morale-tehnologice-estetice-fizice (sanitare). Acest tip de demers ridică două probleme metodologice de maximă importanţă pedagogică şi socială: necesitatea de a integra informaţia adusă de la nivelul "educaţiei ecologice" în structura programei şcolare, eliminând practica juxtapunerii acesteia doar ca o anexa, la sfârşitul unui capitol sau manual; necesitatea de a realiza efectiv o sinteză curriculară între cele două tipuri şi circuite informaţionale.
B) Demersul modular/disciplinar angajează "noile educaţii" în cadrul unor discipline de studiu integrate la nivelul unor trepte şcolare dar şi la nivelul unor dimensiuni ale educaţiei. De exemplu, "educaţia ecologică" este abordată ca "modul" în cadrul biologiei, în învăţământul liceal, cu obiective specifice dimensiunii educaţiei intelectuale. Acest tip de demers ridică problema corelaţiei existente între diferitele "module" introduse în cadrul unor discipline de învăţământ. De asemenea, ridică problema riscului unilateralizării obiectivelor specifice în cadrul aceleiaşi dimensiuni a educaţiei.
C) Demersul disciplinar anagajează "noile educaţii" în cadrul unei discipline şcolare distincte. De exemplu "educaţia ecologică" apare ca disciplină de învăţământ, integrată în planul de învăţământ, proiectat la nivelul sistemului şcolar respectiv, cu obiective pedagogice instituţionalizate la nivelul programei şcolare, care procesează adecvat resursele generale şi specifice ale tuturor dimensiunilor educaţiei. Acest tip de demers a consacrat deja în planurile de învăţământ noi discipline şcolare: educaţia ecologică, educaţia civică, educaţia pentru drepturile omului, educaţia sanitară, educaţia demografică şi mai ales educaţia tehnologică. Problema metodologică pe care o ridică demersul disciplinar ţine de statutul special al disciplinelor şcolare promovate pe această cale. Ele nu au bază academică specifică ştiinţelor particulare, care dau şi titulatura majorităţii disciplinelor şcolare. Proiectarea lor presupune, astfel, în mod obiectiv, depăşirea tendinţelor monodisciplinare în favoarea strategiilor pluridisciplinare centrate simultan asupra conţinuturilor ştiinţifice preluate informativ dar şi a efectelor sociale, aplicative prelucrate formativ, în sens intelectual, moral, tehnologic, estetic, fizic.
D) Demersul transdisciplinar angajează "noile educaţii" la nivelul unor "sinteze ştiinţifice" propuse trimestrial sau anual de "echipe de profesori". De exemplu, problemele globale şi speciale ale educaţiei ecologice sunt abordate de o echipa formată din profesori de filosofie, sociologie, economie; biologie, chimie, fizică, etc., în cadrul unor lecţii de sinteză, seminarii etice, conferinţe tematice, dezbateri ideologice, concursuri şcolare etc. Acest tip de demers, "probabil cel mai interesant, mai promiţător, dar şi mai greu de pus în aplicare" (George  Văideanu) răspunde unor teme incluse ăn conţinutul "noilor educaţii", care reflectă tensiunea ideologică şi psihosocială a problemelor lumii contemporane: democraţia; dezvoltarea economică; apărarea mediului natural, valorificarea timpului liber, relaţiile dintre sexe. rolul religiei, raportul dintre naţional şi internţtional în viaţa politică; raportul dintre naţional şi universal în creaţiile culturale; cultura societăţii postindustriale de tip informatizat etc.
Dificultăţile metodologice inerente acestui demers angajează sensibilitatea şi responsabilitatea socială a educatorilor: capacitatea lor de abordare globală (intelectuală-morală-tehnologică-estetică-fizică) a activităţii de formare-dezvoltare a personalităţii: atitudinea lor de deschidere faţă de  problemele instruirii permanente, voinţa lor de auto-perfecţionare profesională continuă.

În ciuda situaţiei paradoxale în care se găseşte, în pofida obstacolelor cu care se confruntă, educaţia este invitată să pregătescă într-o manieră activă, mai constructivă şi dinamică, generaţia viitoare. În aceste condiţii ,,noile educaţii” vin să pregătească un comportament adecvat (adaptat), adică raţional care să atenueze în parte ,,şocul viitorului”.

